NK-topmatrikulant kry sewe | Netwerk24
NK-topmatrikulant kry sewe
Emeleo Duister van die Hoërskool Noord-Kaap is die provinsie se topmatrikulant vir 2016. Hy het sewe onderskeidings behaal en is as die beste leerling in ekonomie aangewys. Links staan sy trotse ma, Suraya, en regs is sy pa, Dennis. Foto: Emile Hendricks
Die Hoërskool Noord-Kaap het vir 'n tweede agtereenvolgende jaar die provinsie se topmatrikulant opgelewer.
Emeleo Duister van die Hoërskool Noord-Kaap sê hy het in sy matriekjaar alle sport opgeoffer sodat hy meer tyd agter die boeke kon deurbring. Dit het ongetwyfeld vrugte afgewerp.
Hy het altesaam sewe onderskeidings in die nasionale seniorsertifikaat-eksamen behaal, is die provinsie se beste presteerder vir 2016 én het beter as enige ander Noord-Kaapse leerling in die vak ekonomie gevaar.
Emeleo meen al die ou vraestelle wat hy ter voorbereiding van die eksamen deurgewerk het, het die deurslag gegee. Hy wil 'n geoktrooieerde rekenmeester word en begin vanjaar BCom studeer aan die Universiteit Stellenbosch.
Volgens hom het hy wetenskap, rekeningkunde, ekonomie en wiskunde die meeste van al sy matriekvakke geniet.
Emeleo is die seun van Dennis Duister, 'n wiskunde- en wetenskaponderwyser van Hartswater, en Suraya Duister, 'n stadsraad-sekretaris by die Phokwane-munisipaliteit in Hartswater.
Hy het gedurende sy hoërskoolloopbaan by die Hoërskool Noord-Kaap aan Huis Nerina tuisgegaan waar hy die afgelope jaar op die huiskomitee gedien het. Emeleo het vroeër vanjaar 'n eerste plek in die Minquiz-wetenskapkompetisie behaal.